“อุตตม” ลงพื้นที่ตรวจเยี่ยมจ่ายเยียวยาเกษตรกร “ธ.ก.ส.” โอนแล้ว 3.2 ล้านราย 1.6 หมื่นลบ.
"อุตตม สาวนายน" รมว.คลัง ลงพื้นที่ จ.นครปฐม ตรวจเยี่ยมจ่ายเงินเยียวยาเกษตรกร พร้อมเผย "ธ.ก.ส." โอนแล้ว 3.2 ล้านราย 1.6 หมื่นลบ. 
"อุตตม สาวนายน" รมว.คลัง ลงพื้นที่ จ.นครปฐม ตรวจเยี่ยมจ่ายเงินเยียวยาเกษตรกร พร้อมเผย "ธ.ก.ส." โอนแล้ว 3.2 ล้านราย 1.6 หมื่นลบ.
22 พ.ค. 2563

ผู้สื่อจ่าวรายงานว่า วันนี้ (22 พ.ค.63)​ นายอุตตม สาวนายน รัฐมนตรีว่าการกระทรวงการคลัง ในฐานะประธานกรรมการธนาคารเพื่อการเกษตรและสหกรณ์การเกษตร (ธ.ก.ส.) ลงพื้นที่ จ.นครปฐม เพื่อตรวจเยี่ยมการจ่ายเงินเยียวยาเกษตรกรตามมาตรการช่วยเหลือเยียวยาเกษตรกรจากสถานการณ์การแพร่ระบาดของเชื้อไวรัสโควิด-19 รวมถึงการพิทักษ์สิทธิ์และการรับเรื่องร้องทุกข์ตามมาตรการเราไม่ทิ้งของกระทรวงการคลัง
พร้อมกับให้กำลังใจพี่น้องเกษตรกรและพบปะผู้ประกอบการ SMEs เกษตร โดยมีนายกษาปณ์ เงินรวง รองผู้จัดการ ธ.ก.ส. ผู้บริหารและพนักงานให้การต้อนรับ ที่ ธ.ก.ส.สาขานครชัยศรี อำเภอนครชัยศรี จังหวัดนครปฐม
โดยนายอุตตม เปิดเผยว่า ณ วันที่ 22 พ.ค. 63 ธ.ก.ส.ได้ดำเนินการจ่ายเงินแก่เกษตรกรในกลุ่มแรกหลังได้รับรายชื่อจากกระทรวงเกษตรและสหกรณ์ (กษ.) และผ่านการตรวจความซ้ำซ้อนกับการให้ความช่วยเหลืออื่นๆของรัฐ เช่น การเยียวยาผู้ประกอบอาชีพอิสระตามมาตรการเราไม่ทิ้งกันของกระทรวงการคลัง ข้าราชการบำนาญ ผู้รับสิทธิประกันสังคม หรือโครงการอื่น ๆ และสถานะผู้เสียชีวิต ไปแล้วจำนวน 3,222,952 ราย เป็นจำนวนเงิน 16,115 ล้านบาท
โดยในส่วนของจังหวัดนครปฐม มีเกษตรกรที่ได้รับเงินเยียวยาแล้ว จำนวน 13,881 ราย เป็นจำนวนเงิน 69.4 ล้านบาท
อนึ่ง ธ.ก.ส. ได้ดำเนินการจ่ายเงินช่วยเหลือเยียวยาเกษตรกรที่ได้รับผลกระทบจากการแพร่ระบาดของเชื้อไวรัสโควิด-19 ตามมติคณะรัฐมนตรี รายละ 15,000 บาท โดยจ่ายเดือนละ 5,000 บาท เป็นระยะเวลา 3 เดือน (พ.ค.-ก.ค. 63) จำนวน 10 ล้านราย วงเงินงบประมาณจำนวน 150,000 ล้านบาท โดยเริ่มทยอยโอนเงินผ่าน ธ.ก.ส. ทุกสาขากว่า 1,200 สาขาทั่วประเทศ ตั้งแต่วันที่ 15 พ.ค.63 ที่ผ่านมา วันละประมาณ 1 ล้านราย
ทั้งนี้ ยังมีเกษตรกรที่มีสิทธิได้รับเงินเยียวยา แต่ยังไม่สามารถโอนเงินได้อีกจำนวนหนึ่ง ซึ่งปัญหาส่วนใหญ่ 97% ไม่พบบัญชีเงินฝาก จึงขอให้เกษตรกรผู้ได้รับสิทธิ ให้ตรวจสอบสิทธิและแจ้งเลขบัญชีรับโอนในเว็บไซต์โดยเร็ว ซึ่งเมื่อวันที่ 20 พฤษภาคม 2563 กษ. ได้ส่งข้อมูลเกษตรกรกลุ่มที่ 1 รอบ 2 ให้ ธ.ก.ส. อีกจำนวน 3,519,434 ราย ซึ่งได้มีการวางแผนจ่ายตั้งแต่วันที่ 22-29 พฤษภาคม 2563 ต่อไป
สำหรับเกษตรกรกลุ่มที่ 2 ที่อยู่ระหว่างการปรับปรุงข้อมูลทะเบียนเกษตรกรและการขึ้นทะเบียนใหม่เพิ่มเติม เมื่อได้รับรายชื่อจาก กษ. และผ่านการตรวจสอบความซ้ำซ้อนแล้ว ธ.ก.ส. จะเร่งดำเนินการโอนเงินเข้าบัญชีเกษตรกรโดยเร็วต่อไป และสามารถสอบถามข้อมูลเพิ่มเติมได้ที่ Call Center 02 555 0555
 “รัฐบาลได้เร่งดำเนินการช่วยเหลือเกษตรกรและประชาชนกลุ่มต่าง ๆ เพื่อบรรเทาความเดือดร้อนจากสถานการณ์โควิด-19 อย่างเต็มที่ และหลังจากนี้ยังมีมาตรการเสริมอื่น ๆ ที่จะเข้าไปสนับสนุนการสร้างงาน สร้างรายได้ที่มั่นคง เพื่อนำไปสู่ การสร้างความเข้มแข็งให้กับระบบเศรษฐกิจโดยรวมของประเทศต่อไป” นายอุตตม กล่าว